แกรนด์แอสเสทโฮเทลส์ปีนี้พลิกมีกำไร
ไฟเขียว GRAND ขายทรัพย์ 1,500 ล้าน นำเงินคืนหนี้ลงทุนปีนี้พลิกมีกำไรปีหน้า ล้างขาดทุนสะสม
23 เม.ย. 2556

ไฟเขียว GRAND ขายทรัพย์ 1,500 ล้าน นำเงินคืนหนี้ลงทุนปีนี้พลิกมีกำไรปีหน้า ล้างขาดทุนสะสม
นายนพดล มิ่งจินดา ประธานเจ้าหน้าที่บริหาร บริษัท แกรนด์ แอสเสท โฮเทลส์ แอนด์ พรอพเพอร์ตี้ (GRAND) เปิดเผยภายหลังการประชุมสามัญผู้ถือหุ้น ว่าผู้ถือหุ้นอนุมัติให้บริษัทขายโครงการคราวน์ พลาซ่า สุขุมวิท ให้กับกลุ่มกรุงเทพบริหารของตระกูลวิทยาการในวงเงิน 1,500 ล้านบาท ซึ่งเงินที่ได้ส่วนหนึ่งจะนำมาคืนหนี้และใช้เป็นเงินทุนในการขยายการลงทุนต่อไป
“เงินและกำไรที่ได้จากการขายทรัพย์สินครั้งนี้ จะรับรู้ในไตรมาส 2 ปีนี้ ซึ่งมีราคาประเมินที่ 1,316 ล้านบาท เท่ากับว่าบริษัทขายได้ในราคาที่ดีและบริษัทไม่ต้องมีภาระในการหาเงินทุนเพื่อมาพัฒนาโครงการต่ออีก 1,5002,000 ล้านบาท” กรรมการผู้จัดการ กล่าว 
ทั้งนี้ หลังขายทรัพย์สินจะทำให้ฐานะการเงินของบริษัทแกร่งขึ้น สัดส่วนหนี้สินต่อทุนลดลงมาอยู่ที่ 1.33 เท่าและมีความคล่องตัวมากขึ้น และทำให้บริษัทสามารถนำเงินมาลงทุนพัฒนาธุรกิจอสังหาริมทรัพย์ต่อไป
สำหรับการทำธุรกิจในปีนี้ คาดว่าจะมีรายได้ประมาณ 3,000 ล้านบาท ซึ่งประมาณ 1,000 ล้านบาท มาจากธุรกิจโรงแรมที่มีอัตราการเข้าพักอยู่ที่ 7580% และอีก 2,000 ล้านบาท จะมาจากการรับรู้รายได้จากการโอนโครงการไฮด์ สุขุมวิท ที่มียอดขายแล้ว 80% ของมูลค่าโครงการที่ 5,100 ล้านบาท และจะสร้างรายได้ให้กับบริษัท
ผลดำเนินงานปีนี้ คาดว่าจะพลิกกลับมาเป็นกำไรได้จากปีก่อนที่ขาดทุนอยู่กว่า 416 ล้านบาท และบริษัทมีเป้าหมายชัดเจนว่า ภายในปี 2557 จะสามารถล้างขาดทุนสะสมที่มีอยู่ 1,000 ล้านบาท ให้หมด เพื่อที่จะกลับมาแจกเงินปันผลให้กับผู้ถือหุ้นให้ได้
นอกจากนี้ ที่ประชุมอนุมัติให้ออกหุ้นกู้แปลงสภาพไม่เกิน 500 ล้านบาท เพื่อขายนักลงทุนเฉพาะเจาะจง อัตราแปลงสภาพ 1 หุ้นกู้ต่อ 625 หุ้นสามัญ ในราคาแปลงสภาพที่ 1.60 บาท เพราะต้องการหาผู้ร่วมทุนใหม่ เพื่อร่วมบริหารงาน และเป็นการลดภาระหนี้สินให้กลายเป็นทุนได้ทันที นอกจากนี้อนาคตอาจมีแผนในการหาแนวทางอื่นในการหาแหล่งทุนด้วย
ด้านการซื้อหุ้น GRAND ราคาปิดที่ 1.57 บาท บวก 0.04 บาท หรือ 2.61% แม้ยังติดแคชบาลานซ์ผู้ซื้อต้องวางเงินสดทั้งหมดก่อนจนถึงวันที่ 17 พ.ค.นี้